CELEX: C2006/165/54
Language: lt
Date: 2006-07-15 00:00:00
Title: Byla T-130/06  2006 m. gegužės 3 d.  pareikštas ieškinys byloje  Drax Power ir kiti prieš Komisiją

15.7.2006   
            
            
               LT
            
            
               Europos Sąjungos oficialusis leidinys
            
            
               C 165/27
            
         2006 m. gegužės 3 d. pareikštas ieškinys byloje Drax Power ir kiti prieš Komisiją
   
   (Byla T-130/06)
   (2006/C 165/54)
   Proceso kalba: anglų
   Šalys
   
      Ieškovės: Drax Power Ltd (Selby, Jungtinė Karalystė), Great Yarmouth Power Ltd (Swindon, Jungtinė Karalystė), International Power Plc (Londonas, Jungtinė Karalystė), Npower Copgen Ltd (Swindon, Jungtinė Karalystė), RWE Npower Plc (Swindon, Jungtinė Karalystė), ScottishPower Generation Ltd (Glazgas, Jungtinė Karalystė), Scottish and Southern Energy Plc (Perth, Jungtinė Karalystė), atstovaujami QC I. Glick ir barrister M. Cook
   
      Atsakovė: Europos Bendrijų Komisija
   Ieškovių reikalavimai
   
               —
            
            
               Panaikinti 2006 m. vasario 22 d. Komisijos sprendimą C(2006)426 galut. dėl nacionalinio šiltnamio efektą sukeliančių dujų emisijos kvotų paskirstymo plano siūlomo pakeitimo, kurį pateikė Jungtinė Didžiosios Britanijos ir Šiaurės Airijos Karalystė; ir
            
         
               —
            
            
               Priteisti iš Komisijos bylinėjimosi išlaidas.
            
         Ieškinio pagrindai ir pagrindiniai argumentai
   2004 m. lapkričio 10 d. Jungtinė Karalystė pranešė Komisijai apie ketinimą pakeisti negalutinį nacionalinį šiltnamio efektą sukeliančių dujų emisijos kvotų paskirstymo planą. Jungtinė Karalystė apskundė Komisijos sprendimą, kuriuo siūlomas pakeitimas buvo pripažintas nepriimtinu, ir 2005 m. lapkričio 23 d. Pirmosios instancijos teismo sprendimu, priimtu byloje T-178/05 (1), jis buvo panaikintas.
   Panaikinus šį sprendimą Komisija priėmė naują sprendimą, nuspręsdama, jog siūlomas pakeitimas buvo nepriimtinas. Ieškovės skundžia šį sprendimą.
   Pačioms ieškovėms arba jų dukterinėms įmonėms priklauso elektros energiją gaminantys įrenginiai, kuriems taikoma 2003 m. spalio 13 d. Europos Parlamento ir Tarybos direktyva, nustatanti šiltnamio efektą sukeliančių dujų emisijos leidimų sistemą Bendrijoje, ir iš dalies keičianti Tarybos direktyvą 96/61/EB (2). Pagal siūlomą nacionalinio paskirstymo plano pakeitimą jos gautų žymiai didesnes negu dabar suteikiamas kvotas.
   Grįsdamos savo ieškinį ieškovės tvirtina, kad ginčijamas sprendimas prieštarauja minėtam byloje T-185/05 Pirmosios instancijos teismo priimtam sprendimui Jungtinė Karalystė prieš Komisiją, ir kad ginčijamame sprendime iškelti klausimai turi res judicata galią.
   Ieškovių manymu, Komisija suklydo nuspręsdama, kad direktyvos 11 straipsnio 1 dalyje nurodyta 2004 m. rugsėjo 30 d. data yra privalomas terminas ir kad praėjus šiam terminui valstybės narės neturi teisės siūlyti savo nacionalinių paskirstymo planų pakeitimų, išskyrus pakeitimus, kurių reikalaujama remiantis Komisijos sprendimu.
   Be to, ieškovės tvirtina, kad išreikštas rūpestis dėl emisijų leidimų sistemos funkcionavimo yra perdėtas ir negali pateisinti siūlomo pakeitimo atmetimo.
   
      (1)  Pirmosios instancijos teismo sprendimas Jungtinė Karalystė prieš Komisiją (T-178/05, dar nepaskelbtas Rinkinyje).
   
      (2)  OL L 275, p. 32.